Επίσκοπος Ταλαντίου Θεολόγος

Ο **Επίσκοπος Ταλαντίου Θεολόγος** (κατά κόσμον *Μιχαήλ Αλεξανδράκης*, Ηράκλειο, 1974) είναι Έλληνας θεολόγος και ιεράρχης της Εκκλησίας της Ελλάδος, ο οποίος υπηρετεί ως βοηθός επίσκοπος και διευθυντής του Ιδρύματος Ποιμαντικής Επιμορφώσεως της Ιεράς Αρχιεπισκοπής Αθηνών.

## Βιογραφικά στοιχεία
Ο κατά κόσμον Μιχαήλ Αλεξανδράκης γεννήθηκε στο Ηράκλειο το 1974 και έλκει την καταγωγή του από τα Ακούμια Ρεθύμνης, όπου και ολοκλήρωσε τις εγκύκλιες σπουδές του.

Φοίτησε στην Πατριαρχική Ανώτατη Εκκλησιαστική Ακαδημία Κρήτης. Σπούδασε θεολογία στη Θεολογική Σχολή του Αριστοτελείου Πανεπιστημίου Θεσσαλονίκης. Έχει πραγματοποιήσει μεταπτυχιακές σπουδές στη θεολογία στο Πανεπιστήμιο Νεάπολις Πάφου. Παράλληλα, σπούδασε νομικά στη Νομική Σχολή του Πανεπιστημίου Νεάπολις Πάφου και πραγματοποίησε μεταπτυχιακές σπουδές στο διεθνές και ευρωπαϊκό οικονομικό δίκαιο. Το 2022, αναγορεύτηκε διδάκτωρ θεολογίας της Θεολογικής Σχολής του Εθνικού και Καποδιστριακού Πανεπιστημίου Αθηνών, με θέμα: *«Η ευχαριστιακή Θεολογία του Ιερού Χρυσοστόμου»*. Τέλος, το 2024 ολοκλήρωσε μεταδιδακτορική έρευνα στη Θεολογική Σχολή του Αριστοτελείου Πανεπιστημίου Θεσσαλονίκης, με θέμα: *«Η σύγχρονη ποιμαντική της Εκκλησίας της Ελλάδος. Το έργο του Ι.Π.Ε.»*.  

Υπήρξε νυμφευμένος, ωστόσο προ της μοναχικής κουράς του διαζεύχθηκε την σύζυγό του. 

Το 2000 εκάρη μοναχός στην Ιερά Μονή Αγίου Ιωάννη Θεολόγου Ανωπόλεως από τον Αρχιεπίσκοπο Κρήτης Τιμόθεο, ενώ το ίδιο έτος χειροτονήθηκε διάκονος και ένα έτος αργότερα πρεσβύτερος από τον ίδιο αρχιερέα. Το 2003 μετατέθηκε στην Ιερά Μητρόπολη Αρκαλοχωρίου, Καστελλίου και Βιάννου. Το 2004 ο Μητροπολίτης Αρκαλοχωρίου, Καστελλίου και Βιάννου Ανδρέας τον χειροθέτησε αρχιμανδρίτη. Στις 4 Ιουλίου 2014, με απόφαση της Ιεράς Επαρχιακής Συνόδου της Εκκλησίας Κρήτης, έλαβε τον Μεγαλόσταυρο των Αποστόλων Παύλου και Τίτου. Το 2016 μετατέθηκε στην Ιερά Αρχιεπισκοπή Αθηνών, στην οποία υπηρέτησε ως προϊστάμενος του Ιερού Ναού Αγίου Αντωνίου Άνω Πατησίων (2016-2022) και ακολούθως ως ιεροκήρυκας της Αρχιεπισκοπής (2022-2025). 

Το 2017 ορίστηκε αναπληρωτής διευθυντής του Ιδρύματος Ποιμαντικής Επιμορφώσεως της Ιεράς Αρχιεπισκοπής Αθηνών. Από το 2018 είναι επιστημονικός υπεύθυνος της Βιβλιοθήκης Αρχιεπισκόπου Ιερωνύμου Β´ στα Οινόφυτα Βοιωτίας. Στις 15 Ιουλίου 2022, με ομόφωνη απόφαση του διοικητικού συμβουλίου του Ιδρύματος Ποιμαντικής Επιμορφώσεως της Ιεράς Αρχιεπισκοπής Αθηνών, ορίστηκε διευθυντής αυτού.

Είναι συντονιστής και διδάσκων στο εξ αποστάσεως πρόγραμμα προπτυχιακών σπουδών «Βυζαντινή Μουσική - Ψαλτική Τέχνη» του Ευρωπαϊκού Πανεπιστημίου Κύπρου. Διατελεί τακτικό μέλος της Συνοδικής Επιτροπής επί της Εκκλησιαστικής Εκπαιδεύσεως και Επιμορφώσεως του Εφημεριακού Κλήρου και αναπληρωματικό μέλος της Συνοδικής Επιτροπής επί της Θείας Λατρείας και του Ποιμαντικού Έργου της Ιεράς Συνόδου της Εκκλησίας της Ελλάδος.

Στις 9 Οκτωβρίου 2025, μετά από πρόταση του Αρχιεπισκόπου Αθηνών Ιερωνύμου Β´, εξελέγη από την Ιερά Σύνοδο της Εκκλησίας της Ελλάδος τιτουλάριος Επίσκοπος Ταλαντίου, βοηθός της Ιεράς Αρχιεπισκοπής Αθηνών. Στις 20 Οκτωβρίου του ιδίου έτους χειροτονήθηκε επίσκοπος στον Μητροπολιτικό Ναό Αθηνών, από τον Μητροπολίτη Διδυμοτείχου, Ορεστιάδος και Σουφλίου Δαμασκηνό, συμπαραστατούμενο από αρχιερείς του Οικουμενικού Πατριαρχείου και της Εκκλησίας της Ελλάδος.

Στις 7 Ιανουαρίου 2026 διορίστηκε με απόφαση της Υπουργού Παιδείας, Θρησκευμάτων και Αθλητισμού Σοφίας Ζαχαράκη τακτικό μέλος του Εποπτικού Συμβουλίου Εκκλησιαστικής Εκπαίδευσης.

## Παραπομπές

Ταλαντίου Θεολόγος
Ταλαντίου Θεολόγος
Θεολόγος